SIRI ขายหุ้นกู้อายุ 5 ปี มูลค่า 2 พันลบ.รองรับการขยายธุรกิจในอนาคต
SIRI ขายหุ้นกู้อายุ 5 ปี มูลค่า 2 พันลบ.รองรับการขยายธุรกิจในอนาคต
21 พ.ค. 2558

นายวันจักร์ บุรณศิริ ประธานผู้บริหารฝ่ายปฎิบัติการ บริษัท แสนสิริ จำกัด (มหาชน) หรือ SIRI เปิดเผยว่า บริษัทได้เตรียมเสนอขายหุ้นกู้ระยะยาว อายุ 5 ปี จำนวนรวม จำนวนรวม 2,000,000 หน่วย มูลค่าหุ้นกู้รวม 2,000 ล้านบาท เพื่อดำเนินธุรกิจตามแผนงานในปี 2558 อย่างต่อเนื่องในช่วงที่เหลือของปีนี้ รวมทั้งเพื่อรองรับการขยายธุรกิจในอนาคต
สำหรับผลตอบแทนของหุ้นกู้ดังกล่าว คือ อัตราดอกเบี้ยคงที่ เท่ากับ 4.75% ตลอดอายุหุ้นกู้ จ่ายดอกเบี้ยทุก ๆ 3 เดือนและกำหนดวงเงินจองซื้อขั้นต่ำ 100,000 บาทและทวีคูณของ 100,000 บาท โดยแต่งตั้งให้ ธนาคารไทยพาณิชย์ (SCB) เป็นผู้จัดการการจัดจำหน่าย และจะเริ่มเปิดจองซื้อในวันที่ 20 – 29 พ.ค.ที่ธนาคารไทยพาณิชย์ทุกสาขาทั่วประเทศ
สำหรับหุ้นกู้ไม่มีหลักประกัน ระบุชื่อผู้ถือ ไม่ด้อยสิทธิ และมีผู้แทนผู้ถือหุ้นกู้ ของ SIRI ที่เสนอขายในครั้งนี้ ได้รับการจัดอันดับความน่าเชื่อถือ ในระดับ ‘BBB’ (Triple B Straight) จากบริษัท ทริสเรทติ้ง จำกัด ในขณะเดียวกันยังคงอันดับเครดิตองค์กรของ SIRI ที่ระดับ BBB+ (Triple B Plus)
อันดับเครดิตดังกล่าวสะท้อนถึงความสามารถในการเป็นหนึ่งในผู้ประกอบการพัฒนาอสังหาริมทรัพย์ชั้นนำของประเทศไทย รวมทั้งการดำรงสถานะการตลาดที่แข็งแกร่งในธุรกิจอสังหาริมทรัพย์ โดย ณ เดือนเมษายน 2558 บริษัทมีจำนวนโครงการที่เปิดขายและอยู่ระหว่างการพัฒนาทั้งสิ้น 109 โครงการ มูลค่าโครงการรวม 143,572 ล้านบาท
นอกจากนี้บริษัทยังมีความได้เปรียบในการแข่งขันจากการมีชื่อเสียงเป็นที่ยอมรับและการมีกลยุทธ์ทางการตลาดที่แข็งแกร่งเป็นสำคัญ มียอดขายที่เติบโตขึ้นอย่างน่าพอใจ รวมถึงยอดขายที่รอการส่งมอบอีกในปริมาณมากโดยปัจจุบันบริษัทมียอดขายรอรับรู้รายได้ในอีก 3 ปีข้างหน้าแล้วถึง 34,657 ล้านบาท
นอกจากนี้ล่าสุดบริษัทยังได้จับมือกับพันธมิตรธุรกิจสถาบันการเงินต่างๆ ซึ่งเป็น ผู้จัดจำหน่ายหุ้นกู้ของแสนสิริให้ประสบความสำเร็จอย่างดีต่อเนื่องเสมอมา เปิดตัว “แสนสิริ แฟมิลี่ – บอนด์ โฮลเดอร์” (Sansiri Family – Bond Holder) ซึ่งนับเป็นครั้งแรกของวงการอสังหาริมทรัพย์กับการเปิดตัวบริการสำหรับผู้ถือหุ้นกู้เพื่อเข้าร่วมเป็นส่วนหนึ่งของสมาชิกครอบครัวแสนสิริ โดยผู้ถือหุ้นกู้แสนสิริจะได้รับสิทธิพิเศษจากร้านค้าและกิจกรรมต่างๆ มากมาย รวมถึงสามารถใช้บริการที่ “Sansiri Lounge” ที่พร้อมให้บริการทั้ง 2 สาขา คือ สยามพารากอน และเซ็นทรัล เฟสติดวัล ภูเก็ต และพิเศษสำหรับผู้ถือหุ้นกู้ มูลค่า 10 ล้านบาทขึ้นไป สามารถรับบริการ “ผู้ช่วยส่วนตัวด้านไลฟ์สไตล์ระดับเวิลด์คลาส Sansiri Lifestyle Assistance” จาก Quintessentially Lifestyle (ควินเทสเซนเชียลลี่ ไลฟ์สไตล์) ผู้ให้บริการผู้ช่วยส่วนตัวด้านไลฟ์สไตล์ส่วนบุคคลชั้นนำระดับโลก ที่ช่วยเนรมิตให้ทุกจินตนาการของลูกค้าเป็นจริงได้ตั้งแต่เรื่องง่ายที่สุดไปถึงเรื่องยากซับซ้อนที่สุด ประสบการณ์ความสุขเพื่อครอบครัวแสนสิริ
ที่แสนสิริมุ่งมั่นสร้างสรรค์กิจกรรม บริการ และสิทธิพิเศษต่างๆ เพื่อตอบสนองความสุขในการใช้ชีวิตแก่สมาชิกครอบครัวแสนสิริ